送武岡法曹江叔文
作者：史彌寧
朝代：宋

paragraphs: 赬烏噴曉金溶溶，入簷漲帽梅花風。
寒香喚我度籬落，蹋破蘚碧巡芳叢。
彌襟清興不可柰，甕雲渴想佳人同。
長須急走喘且汗，曰有重客過匆匆。
撐犂頗亦眷岑絕，跫音滿尉逃虛空。
出門一粲輒傾蓋，巖電爛爛驚王戎。
長牋銜袖照屋壁，明珠大貝來龍宮。
建安昔者富奇士，迄今代有文章公。
兒童慣見此客否，氣象盍求古人中。
翻思槐市出處異，一官何幸俱湘東。
夜闌秉燭浮大白，款接軟語春怡融。
公車薦墨行蜚動，騰身穩去陪鴛鴻。
得時要不負所學，鼎鼎事業摩蒼穹。
平生琢句肯浪與，持此餞別今文通。